Նիք Վույչիչ

Նիկոլաս Ջեյմս Վույչիչ (, ), ավստրալիացի ավետարանական քարոզիչ և մոտիվացիոն խոսնակ, որը ծնվել է տետրաամելիայի համախտանիշով ․ հազվադեպ հանդիպող խանգարում, որը բնութագրվում է չորս վերջույթների բացակայությամբ։

Կենսագրություն 
Ծնվել է Ավստրալիայի Մելբուռն քաղաքում 1982 թվականին Հարավսլավիայից ներգաղթած Դուշանկա և Բորիսլավ Վույչիչների սերբական ընտանիքում։

Ծնվել է տետրաամելիայի համախտանիշով, առանց ամբողջապես ձևավորված վերջույթների։ Իր ինքնակենսագրականի համաձայն՝ մայրը հրաժարվել է տեսնել և գրկել նրան, երբ բուժքույրը նրան ցույց է տվել, սակայն նա և իր ամուսինն ի վերջո ընդունել են երեխայի վիճակն ու այն համարել «Աստծո որոշումն իրենց որդու համար»։

Ունի երկու փոքրիկ, դեֆորմացված ոտքեր, որոնցից մեկին իր տեսքի համար նա անվանում է «հավի եփած բուդ»։ Այդ ոտքի մատներն սկզբում միաձուլված են եղել, սակայն վիրահատություն է կատարվել դրանք առանձնացնելու համար, որպեսզի նա կարողանա որպես մատներ դրանք օգտագործել բռնելու, էջ շրջելու և այլ բաներ անելու համար։ Այդ ոտքի օգնությամբ ի վիճակի է եղել օգտագործել էլեկտրական անվասայլակ, համակարգիչ և բջջային հեռախոս։ Ինքնասպանության փորձ է արել, սակայն նշել նաև, որ ինքն «ունեցել է զարմանալիորեն նորմալ մանկություն»։

Չնայած հասակակիցների ծաղրանքներին՝ Նիքն իր դեռահասության և երիտասարդության ժամանակահատվածում մեծ զարգացում է արձանագրել։ Մի անգամ մայրը նրան լրագրի հոդված է ցույց տվել մի մարդու մասին, որը տասնյոթ տարեկանում պայքարում էր ծանր հաշմանդամության դեմ, ու Նիքն սկսել է քննարկումներ վարել աղոթողների իր խմբում ։ 21 տարեկանում ավարտել է Քվինսլենդի Գրիֆիթ համալսարանը առևտրի բնագավառում բակալավրի գիտական աստիճանով և հաշվապահական հաշվառման ու ֆինանսական պլանավորման ոլորտի կրկնակի մասնագիտացմամբ։

2005 թվականին հիմնադրել է «Կյանքն առանց վերջույթների» միջազգային ոչ առևտրային կազմակերպությունն ու նախարարությունը։ 2007 թվականին հիմնադրել է «Attitude is Altitude» աշխարհիկ մոտիվացիոն խոսնակների ընկերությունը։

Նկարահանվել է «Թիթեռների կրկես» կարճամետրաժ ֆիլմում։ 2010 թվականին «Method Fest Independent Film Festival» կինոփառատոնում Ուիլլի դերակատարման համար արժանացել է «Լավագույն դերասան կարճամետրաժ ֆիլմում» մրցանակին։

2011 թվականին «Attitude is Altitude» ընկերությունը թողարկել է Վույչիչի «Ինչ որ բան ևս» երգն ու երաժշտական տեսահոլովակը։

Հավատ
Իր վեբկայքերում Վույչիչը նշել է քրիստոնեական հավատքին իր նվիրվածության մասին։ Նրա հավատքի հիմունքներում ընդգրկված է Քրիստոսի մոտալուտ երկրորդ գալուստը, թեև հրապարակայնորեն չի պատկանում որևէ դավանանքի կամ ուսմունքի։

Անձնական կյանք

2002 թվականի մարտի 9-ին տեղափոխվել է Կալիֆոռնիա։ 2008 թվականին Դալասից ոչ հեռու գտնվող ՄքՔինի քաղաքում հանդիպել է Կանաե Մինահարային, որի հետ ամուսնացել է 2012 թվականի փետրվարի 12-ին։ Զույգն ունի չորս երեխա և բնակվում է հարավային Կալիֆոռնիայում։

Գրքեր և հրատարակություններ
Վույչիչի առաջին գիրքը՝ «Կյանք առանց վերջույթների․ ոգեշնչում զվարճալիորեն լավ կյանքի համար», հրատարակվել է 2010 թվականին «Ռանդոմ Հաուս» ամերիկյան տպագրատան կողմից և թարգմանվել ավելի քան 30 լեզվով։

Թողարկել է 2005 թվականին նկարահանված մոտիվացիոնալ «Կյանքի մեծ նպատակը» DVD-ն, որտեղ արտացոլված է իր ընտանեկան կյանքն ու ամենօրյա զբաղմունքները։ DVD-ի երկրորդ մասը նկարահանվել է Բրիսբենում՝ տեղական եկեղեցու կողմից և թողարկվում է երիտասարդների համար՝ «Չկան ձեռքեր, չկան ոտքեր․ դա խնդիր չէ» վերնագրով։

 «Կյանք առանց վերջույթների․ ոգեշնչում զվարճալիորեն լավ կյանքի համար», (2010), 
 «Քո կյանքն առանց վերջույթների»,  (2012), 
 «Առանց սահմանափակման․ նվիրումներ զվարճալիորեն լավ կյանքի համար», (2013), 
 «Անդիմադրելին․ հավատի անհավատալի ուժը գործողության մեջ», (2013), 
 «Հավատքի անխափան ուժը», (2014), 
 «Ամուր կանգնի՛ր», (2015), 
 «Կյանքն առանց սահմանների», (2016), 
 «Եղիր ձեռքերն ու ոտքերը․ աստծո սիրով ապրելով նրա բոլոր զավակների համար», փետրվարի 13, 2018,

Ծանոթագրություններ

Անձինք Կալիֆոռնիայից
Ավստրալիացիներ
Հաշմանդամություն ունեցող անձինք
Ակտիվիստներ